title: 2007/497/CE: Decizia Băncii Centrale Europene din 3 iulie 2007 de stabilire a normelor privind achizițiile (BCE/2007/5)

text:
               14.7.2007

               RO

               Jurnalul Oficial al Uniunii Europene

               L 184/34

      DECIZIA BĂNCII CENTRALE EUROPENE

   din 3 iulie 2007
   de stabilire a normelor privind achizițiile
   (BCE/2007/5)
   (2007/497/CE)
   COMITETUL EXECUTIV AL BĂNCII CENTRALE EUROPENE,
   având în vedere articolul 11.6 din Statutul Sistemului European al Băncilor Centrale și al Băncii Centrale Europene,
   având în vedere Decizia BCE/2004/2 din 19 februarie 2004 de adoptare a Regulamentului de procedură al Băncii Centrale Europene (1), în special articolul 19,
   întrucât:

               (1)

               Banca Centrală Europeană (BCE) respectă principiul eficienței în raport cu costurile și caută cel mai bun raport calitate/preț în achiziționarea de bunuri, servicii și lucrări.

               (2)

               Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii (2) („Directiva privind achizițiile publice”) și Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3) („Regulamentul financiar”) nu se aplică BCE.

               (3)

               BCE respectă principiile generale ale dreptului achizițiilor reflectate în Directiva privind achizițiile publice și în Regulamentul financiar,

         DECIDE:
   CAPITOLUL I
   NORME GENERALE
   Articolul 1
   Definiții
   În sensul prezentei decizii, se aplică următoarele definiții:

               (a)

               „contracte” sunt contracte cu titlu oneros, încheiate în scris între BCE și unul sau mai mulți furnizori și care au ca obiect execuția de lucrări, furnizarea de produse sau prestarea de servicii;

               (b)

               „contracte de lucrări” sunt contracte care au ca obiect fie execuția, fie atât proiectarea, cât și execuția de lucrări. O „lucrare” este rezultatul unui ansamblu de lucrări de construcție sau de lucrări publice destinat să îndeplinească el însuși o funcție economică sau tehnică;

               (c)

               „contracte de bunuri” sunt contracte, altele decât cele prevăzute la litera (b), care au ca obiect achiziția de produse, achiziția de produse în rate, leasingul sau închirierea de produse, cu sau fără opțiune de cumpărare. Un contract care are ca obiect furnizarea de produse și care cuprinde, cu titlu accesoriu, lucrări de montaj și de instalare, este considerat „contract de bunuri”;

               (d)

               „contracte de servicii” sunt contracte, altele decât contractele de lucrări sau de bunuri, care au ca obiect prestarea de servicii. Un contract care are ca obiect atât produse, cât și servicii este considerat „contract de servicii”, în cazul în care valoarea estimată a serviciilor în cauză este mai mare decât valoarea produselor cuprinse în contract. Un contract care are ca obiect servicii și care cuprinde activități de lucrări numai în mod accesoriu, în raport cu obiectul principal al contractului, este considerat contract de servicii;

               (e)

               un „acord-cadru” este un acord încheiat între BCE și unul sau mai mulți furnizori, având ca obiect stabilirea condițiilor contractelor care urmează să fie atribuite în decursul unei perioade determinate, în special în ceea ce privește prețurile și, după caz, cantitățile avute în vedere;

               (f)

               un „furnizor” este orice persoană fizică sau juridică sau orice entitate publică sau grup de astfel persoane și/sau organisme care oferă pe piață execuția de lucrări, produse sau servicii. Un furnizor care și-a depus candidatura de participare la o procedură de licitație restrânsă, de negociere sau la un dialog competitiv se numește „candidat”. Un furnizor care a depus o ofertă se numește „ofertant”;

               (g)

               „procedură de licitație deschisă” este o procedură de atribuire în cadrul căreia orice furnizor interesat poate depune o ofertă;

               (h)

               „procedură de licitație restrânsă” înseamnă o procedură prin care orice furnizor poate solicita să participe și în cadrul căreia numai candidații invitați de BCE pot depune oferte;

               (i)

               „procedură de negociere” înseamnă o procedură în cadrul căreia BCE consultă furnizorii aleși și negociază condițiile contractuale cu unul sau mai mulți dintre aceștia;

               (j)

               „dialog competitiv” este o procedură la care orice furnizor poate solicita să participe și în cadrul căreia BCE conduce un dialog cu candidații admiși la această procedură, în vederea elaborării uneia sau mai multor soluții capabile să răspundă necesităților sale;

               (k)

               un „sistem dinamic de achiziție” este un proces în întregime electronic de realizare a achizițiilor curente, ale căror caracteristici disponibile în general pe piață îndeplinesc cerințele BCE. Sistemul este limitat în timp și deschis pe întreaga perioadă de existență oricărui furnizor care îndeplinește criteriile de selecție și care a depus o ofertă orientativă, conform caietului de sarcini;

               (l)

               o „licitație electronică” este un proces repetitiv care implică un dispozitiv electronic de prezentare a noilor prețuri, în ordine descrescătoare, și/sau a noilor valori referitoare la anumite elemente ale ofertelor, care intervin după o primă evaluare completă a ofertelor, permițând realizarea clasamentului acestora pe baza unor metode automate de evaluare;

               (m)

               „invitația de participare” este invitația trimisă candidaților sau furnizorilor de a depune ofertă și care precizează procedura, cerințele BCE și condițiile contractuale;

               (n)

               „scris(ă)” sau „în scris” înseamnă orice ansamblu de cuvinte sau cifre care poate fi citit, reprodus și apoi comunicat. Acest ansamblu poate include informații transmise și stocate prin mijloace electronice;

               (o)

               „zile” înseamnă zile calendaristice.

         Articolul 2
   Domeniul de aplicare
   (1)   BCE atribuie contractele de bunuri, de servicii și de lucrări în nume propriu în conformitate cu normele stabilite în prezenta decizie.
   (2)   BCE poate, de asemenea, să organizeze, în conformitate cu prezenta decizie, proceduri comune de atribuire în nume propriu și în numele uneia sau mai multor bănci centrale naționale (BCN) și/sau al instituțiilor și organismelor comunitare și/sau organizațiilor internaționale. În aceste cazuri, BCE precizează în documentația de atribuire ce alte autorități contractante participă la procedura de atribuire și structura relațiilor contractuale avută în vedere.
   (3)   Prezenta decizie nu se aplică contractelor:

               (a)

               care au ca obiect prestarea de servicii și furnizarea de bunuri de BCN către BCE pentru îndeplinirea misiunilor publice ale acestora legate de Eurosistem/SEBC;

               (b)

               care au ca obiect proceduri de achiziție organizate de BCN sau de instituțiile și organismele comunitare sau de organizațiile internaționale la care BCE participă, cu condiția ca normele care reglementează aceste proceduri de achiziție să fie conforme cu principiile generale ale dreptului achizițiilor;

               (c)

               care au ca obiect acorduri cu alte instituții și organisme comunitare sau cu organizații internaționale pe care BCE le încheie pentru îndeplinirea misiunilor publice ale acesteia;

               (d)

               care au ca obiect achizițiile de bancnote care sunt reglementate de Orientarea BCE/2004/18 din 16 septembrie 2004 privind achizițiile de bancnote euro (4);

               (e)

               care au ca obiect emisiunea, achiziția, vânzarea sau transferul de valori mobiliare sau de alte instrumente financiare și servicii financiare în legătură cu aceste tranzacții;

               (f)

               care au ca obiect achiziția sau locațiunea, prin orice mijloace financiare, de terenuri, de construcții existente sau de alte bunuri imobile sau care se referă la drepturile asupra respectivelor bunuri;

               (g)

               care se referă la contractele de muncă dintre BCE și personalul acesteia încheiate în conformitate cu condițiile de angajare ale BCE;

               (h)

               care au ca obiect servicii de arbitraj și de conciliere; și

               (i)

               care au ca obiect servicii de cercetare și de dezvoltare, cu excepția cazului în care beneficiile aferente serviciilor revin exclusiv BCE pentru uz propriu, iar serviciile prestate sunt integral remunerate de către BCE.

         Articolul 3
   Principii generale
   Orice procedură de achiziție se desfășoară în conformitate cu principiile generale de transparență și publicitate, de egalitate de acces și egalitate de tratament, precum și cu principiile de nediscriminare și de concurență loială.
   Articolul 4
   Praguri
   (1)   Contractele a căror valoare estimată, fără TVA, este egală sau mai mare decât valorile pragurilor stabilite la alineatul (3) sunt atribuite în conformitate cu procedurile prevăzute în capitolul II.
   (2)   Contractele a căror valoare estimată, fără TVA, este mai mică decât valorile pragurilor stabilite sunt atribuite în conformitate cu procedurile prevăzute în capitolul III.
   (3)   Se aplică următoarele valori ale pragurilor:

               (a)

               211 000 EUR pentru contractele de bunuri și de servicii;

               (b)

               5 300 000 EUR pentru contractele de lucrări.

         Articolul 5
   Calcularea valorii estimate a unui contract
   (1)   Calcularea valorii unui contract se bazează pe valoarea totală de plată, fără TVA, estimată de BCE. Calculul include toate costurile auxiliare, în special costurile legate de clauzele de opțiune, reînnoirile contractului, plățile primelor, dobânzi, comisioane, costurile de călătorie și de cazare, premiile sau plățile în beneficiul candidaților sau ofertanților.
   (2)   Estimarea trebuie să fie valabilă în momentul în care BCE decide cu privire la procedura de achiziție corespunzătoare.
   (3)   Nicio achiziție nu poate fi divizată cu intenția de a evita aplicarea procedurilor stabilite de prezenta decizie.
   (4)   Calcularea valorii estimate a contractelor de lucrări ține seama de costurile totale legate de execuția lucrării, inclusiv valoarea bunurilor necesare pentru execuția lucrărilor și puse la dispoziția contractantului de către BCE. Costurile legate de proiectarea și planificarea lucrării se includ, de asemenea, dacă fac parte din contractul de lucrări.
   (5)   Pentru contractele care au ca obiect furnizarea continuă de bunuri și servicii, valoarea care trebuie luată în considerare ca bază de calcul a valorii estimate a contractului este, după caz, următoarea:

               (a)

               în cazul contractelor pe durată determinată: valoarea totală pentru întreaga durată;

               (b)

               în cazul contractelor pe durată nedeterminată: valoarea lunară, înmulțită cu 48.

         (6)   În cazul contractelor succesive de bunuri, de servicii sau de lucrări de același tip, calculul valorii estimate a contractului are la bază valoarea reală globală a contractelor succesive atribuite în decursul celor 12 luni anterioare. Estimarea este corectată, dacă este posibil, pentru a ține seama de modificările în cantitate sau valoare care pot să apară în decursul celor 12 luni următoare contractului inițial.
   (7)   În cazul în care un contract este divizat în mai multe loturi sau în cazul în care mai multe contracte care urmează să fie atribuite sunt strict interdependente și au ca obiectiv aceleași sarcini, se ia în considerare valoarea totală a tuturor loturilor sau a contractelor individuale. În cazul în care valoarea totală este egală cu sau mai mare decât valorile pragurilor stabilite la articolul 4 alineatul (3), procedurile stabilite în capitolul II din prezenta decizie se aplică tuturor loturilor și contractelor. Cu toate acestea, BCE poate să aplice procedura stabilită la articolul 29 sau, după caz, la articolul 31 cu privire la loturile/contractele individuale a căror valoare estimată este mai mică de 80 000 EUR, fără TVA, pentru bunuri și servicii, și mai mică de 1 milion EUR, fără TVA, pentru lucrări, cu condiția ca valoarea totală estimată a tuturor loturilor exceptate să nu depășească 20 % din valoarea totală estimată a tuturor loturilor.
   (8)   Valoarea contractelor-cadru se calculează pe baza valorii maxime estimate, fără TVA, a tuturor contractelor preconizate pentru durata totală de aplicare a acordului-cadru.
   Articolul 6
   Excepții
   (1)   BCE poate atribui un contract în mod direct unui furnizor sau poate deroga de la cerințele procedurale specifice în următoarele cazuri:

               (a)

               când, din motive imperative, contractul poate fi atribuit numai unui anumit furnizor. Motivele pot fi de natură tehnică, artistică sau juridică, dar nu de natură economică;

               (b)

               când, din motive de urgență extremă determinată de evenimente imprevizibile pentru BCE, termenele procedurilor de achiziție nu pot fi respectate;

               (c)

               când BCE clasifică contractul ca fiind secret sau atunci când executarea contractului trebuie însoțită de măsuri speciale de siguranță, în conformitate cu normele BCE privind siguranța, sau când protecția intereselor esențiale ale BCE impune acest lucru;

               (d)

               în cazul bunurilor, când produsele în cauză sunt fabricate numai în scopul cercetării, experimentării, studierii sau dezvoltării; prezenta dispoziție nu se aplică producției de masă care urmărește să stabilească viabilitatea comercială a produsului sau să amortizeze costurile de cercetare și dezvoltare;

               (e)

               pentru achiziția de bunuri în condiții deosebit de avantajoase, fie de la un furnizor care își lichidează definitiv activitățile comerciale, fie de la administratorii judiciari sau de la lichidatori, în caz de faliment, de concordat sau în cazul unei proceduri de aceeași natură, în temeiul actelor cu putere de lege sau a actelor administrative interne.

         (2)   Independent de valoarea contractului, BCE poate atribui un contract în conformitate cu articolul 29, în cazul în care obiectul principal al contractului este unul dintre următoarele servicii:

               (a)

               servicii hoteliere și de restaurant;

               (b)

               servicii juridice;

               (c)

               servicii de recrutare și de plasare a forței de muncă;

               (d)

               servicii de investigație și de siguranță;

               (e)

               servicii de învățământ și de formare profesională;

               (f)

               servicii de agrement, culturale și sportive.

         Articolul 7
   Durată și prelungiri
   (1)   Durata unui contract nu depășește, de regulă, patru ani, cu excepția cazurilor justificate în mod corespunzător.
   (2)   În cazul în care un contract este încheiat pe durată determinată, durata acestuia poate fi prelungită peste durata inițială, în următoarele condiții:

               (a)

               anunțul de participare sau, în cazul unei proceduri întemeiate pe prevederile capitolului III, cererea de ofertă, a prevăzut posibilitatea unor prelungiri; și

               (b)

               posibilele prelungiri sunt justificate în mod corespunzător; și

               (c)

               posibilele prelungiri au fost luate în considerare la calcularea valorii contractului în conformitate cu articolul 5 din prezenta decizie.

         Totalitatea prelungirilor nu depășește durata contractului inițial.
   (3)   În caz contrar, durata unui contract pe perioadă determinată poate fi prelungită numai în condițiile stabilite la articolul 6.
   Articolul 8
   Bunuri, servicii și lucrări suplimentare
   (1)   BCE poate comanda bunuri, servicii sau lucrări suplimentare de la contractantul căruia i s-a atribuit contractul inițial dacă:

               (a)

               documentația de atribuire a prevăzut opțiunea solicitării unor bunuri, servicii sau lucrări suplimentare; și

               (b)

               bunurile, serviciile sau lucrările suplimentare au fost luate în considerare la calcularea valorii contractului în conformitate cu articolul 5 din prezenta decizie.

         (2)   În plus, BCE poate comanda de la contractantul inițial bunuri, servicii sau lucrări suplimentare care devin necesare îndeplinirii scopului contractului din cauza unei situații neprevăzute, cu condiția ca:

               (a)

               bunurile, serviciile sau lucrările suplimentare să nu poată fi separate din punct de vedere tehnic sau economic de contractul inițial fără a constitui un inconvenient major; sau

               (b)

               bunurile, serviciile sau lucrările, chiar dacă pot fi separate de executarea contractului inițial, sunt strict necesare pentru finalizarea acestuia.

         Cu toate acestea, valoarea cumulată a bunurilor, serviciilor sau lucrărilor suplimentare nu trebuie, de regulă, să fie mai mare de 50 % din valoarea contractului inițial.
   (3)   În cazul în care condițiile prevăzute la alineatele (1) și (2) nu sunt îndeplinite, contractele pentru bunuri, servicii sau lucrări suplimentare pot fi atribuite numai în conformitate cu articolele 4 și 6 din prezenta decizie.
   CAPITOLUL II
   PROCEDURILE DE ATRIBUIRE PUBLICĂ A CONTRACTELOR DE ACHIZIȚIE
   SECȚIUNEA 1
   Tipuri de proceduri
   Articolul 9
   Prezentare generală
   (1)   BCE atribuie contractele a căror valoare estimată depășește valorile pragurilor prevăzute mai sus, prin procedura de licitație deschisă. În cazuri justificate, BCE poate aplica o procedură de licitație restrânsă, o procedură de negociere sau un dialog competitiv în condițiile prevăzute mai jos.
   (2)   De asemenea, BCE poate să instituie acorduri-cadru sau sisteme dinamice de achiziție și să atribuie contracte pe această bază, în conformitate cu condițiile prevăzute mai jos la articolele 15 și, respectiv, 16.
   (3)   Procedurile prevăzute la alineatele (1) și (2) pot fi completate de o licitație electronică, așa cum aceasta este descrisă mai jos, la articolul 17.
   (4)   De asemenea, BCE poate organiza concursuri de soluții. Procedura pentru concursul de soluții se stabilește prin anunțul de participare la concurs și respectă principiile generale pentru concursurile de soluții.
   Articolul 10
   Publicarea oportunităților de achiziție
   (1)   În cazul în care BCE intenționează să organizeze o procedură de atribuire în conformitate cu normele stabilite în prezentul capitol II, aceasta publică un anunț de participare în Jurnalul Oficial al Uniunii Europene și prin intermediul site-ului BCE. Atunci când este cazul, BCE poate da anunțuri prin alte mijloace de comunicare corespunzătoare. Anunțurile de pe site și/sau din alte mijloace de comunicare sunt ulterioare publicării anunțului în Jurnalul Oficial. În cazul diferențelor între versiunile anunțului, versiunea publicată în Jurnalul Oficial este autentică și are prioritate față de alte versiuni.
   (2)   De asemenea, BCE poate să publice un anunț de informare prealabilă care indică valoarea totală estimată a contractelor, pe categorii de servicii sau grupe de produse, și caracteristicile esențiale ale contractelor de lucrări pe care intenționează să le atribuie în decursul unui an bugetar. În acest caz, termenele pentru depunerea candidaturilor și a ofertelor în conformitate cu articolul 18 alineatul (4) pot fi reduse pentru toate achizițiile menționate în anunț.
   Articolul 11
   Procedura de licitație deschisă
   (1)   De la data publicării unui anunț de participare, toți furnizorii interesați pot solicita transmiterea invitației de participare, în cazul în care aceasta nu este disponibilă prin mijloace electronice. BCE transmite invitația de participare în termen de șase zile de la data primirii cererii, în cazul în care respectiva cerere a fost făcută cu suficient timp înainte de termenul de depunere a ofertelor.
   (2)   Ofertanții interesați depun oferte în termenele stabilite de BCE și includ toată documentația solicitată de BCE.
   (3)   BCE atribuie contractul ofertantului care îndeplinește cel mai bine criteriile de atribuire prevăzute în anunțul de participare/invitația de participare.
   Articolul 12
   Procedura de licitație restrânsă
   (1)   BCE poate aplica procedura de licitație restrânsă în cazul în care:

               (a)

               cerințele BCE pot fi definite atât de detaliat încât ofertele pot fi comparate între ele și contractul poate fi atribuit fără negocieri ulterioare cu ofertanții; și

               (b)

               este necesară limitarea numărului de oferte din motive administrative sau din cauza naturii achiziției.

         (2)   De la data publicării unui anunț de participare, furnizorii interesați pot candida pentru participarea la procedura de licitație restrânsă. Aceștia trebuie să își depună candidatura în termenul prevăzut în anunțul de participare și să prezinte documentația solicitată de BCE.
   (3)   BCE verifică eligibilitatea candidaților și evaluează candidaturile în raport cu criteriile de selecție prevăzute în anunțul de participare. BCE invită cel puțin cinci candidați eligibili care îndeplinesc criteriile de selecție pentru a depune o ofertă, cu condiția să fie disponibil un număr suficient de candidați care îndeplinesc criteriile de selecție. Invitația de participare se trimite în scris și simultan tuturor candidaților invitați să depună ofertă.
   (4)   Ofertanții invitați își depun ofertele în termenul stabilit de BCE și includ toată documentația solicitată de BCE.
   (5)   BCE atribuie contractul ofertantului care îndeplinește cel mai bine criteriile de atribuire prevăzute în invitația de participare.
   Articolul 13
   Procedura de negociere
   (1)   BCE poate aplica procedura de negociere în următoarele cazuri excepționale:

               (a)

               când este vorba de lucrări, de bunuri sau de servicii a căror natură sau ale căror riscuri nu permit stabilirea prealabilă și globală a prețurilor; sau

               (b)

               când, datorită naturii serviciilor care urmează să fie prestate, specificațiile nu pot fi stabilite cu atâta precizie încât să permită atribuirea contractului prin selectarea ofertei celei mai bune în conformitate cu normele ce reglementează procedurile de licitație deschisă sau restrânsă.

         (2)   De asemenea, BCE poate să utilizeze procedura de negociere atunci când nu au fost obținute oferte acceptabile ca răspuns la o procedură de licitație deschisă sau restrânsă sau la un dialog competitiv, în măsura în care condițiile inițiale ale contractului nu sunt modificate în mod substanțial. BCE are posibilitatea să nu publice un nou anunț de participare în cazul în care include în procedura de negociere exclusiv toți ofertanții care au participat în procedura anterioară, au îndeplinit criteriile de selecție și și-au depus ofertele în conformitate cu cerințele formale referitoare la ofertă. În cazul în care nu au fost obținute oferte sau nu au fost obținute oferte care să îndeplinească cerințele formale referitoare la ofertă, BCE poate, de asemenea, să inițieze procedura de negociere fără publicarea unui anunț, în conformitate cu articolul 29.
   (3)   De la data publicării unui anunț de participare, furnizorii interesați pot candida pentru participarea la procedura de negociere. Aceștia trebuie să își depună candidatura în termenul prevăzut în anunțul de participare și să furnizeze documentația solicitată de BCE.
   (4)   BCE verifică eligibilitatea candidaților și evaluează candidaturile în raport cu criteriile de selecție prevăzute în anunțul de participare. BCE invită cel puțin trei candidați eligibili care îndeplinesc criteriile de selecție pentru a depune o ofertă, cu condiția să fie disponibil un număr suficient de candidați care îndeplinesc criteriile de selecție. Invitația de participare se trimite în scris și simultan tuturor candidaților invitați să depună ofertă.
   (5)   După evaluarea ofertelor, BCE poate negocia cu ofertanții pentru a adapta oferta acestora la cerințele BCE. BCE poate începe negocieri:

               (a)

               fie cu cel mai bine clasat ofertant. În cazul în care negocierile cu cel mai bine clasat ofertant eșuează, BCE poate iniția negocieri cu ofertantul clasat pe locul următor;

               (b)

               fie simultan, cu toți ofertanții care au depus o ofertă care îndeplinește în mod esențial cerințele tehnice și comerciale ale BCE. În acest caz, numărul ofertanților admiși la negocieri poate fi redus în etape succesive, aplicând criteriile de atribuire prevăzute în anunțul de participare sau în invitația de participare.

         Înainte de începerea negocierilor, BCE informează toți ofertanții despre modul în care se vor desfășura negocierile.
   (6)   Sfera negocierilor poate include ofertele tehnice și ofertele comerciale ale ofertanților, precum și condițiile contractuale, cu condiția ca sfera procedurii de atribuire să nu fie modificată în mod substanțial. De asemenea, BCE poate să invite ofertanții să depună o ofertă revizuită. Pe parcursul negocierilor, BCE asigură egalitatea de tratament pentru toți ofertanții invitați la negocieri.
   (7)   După încheierea negocierilor, BCE atribuie contractul ofertantului care îndeplinește cel mai bine criteriile de atribuire prevăzute în anunțul de participare sau în invitația de participare.
   Articolul 14
   Dialogul competitiv
   (1)   BCE poate organiza un dialog competitiv pentru contractele deosebit de complexe, în cazul în care nu este posibilă definirea cerințelor BCE într-un mod în care contractul ar putea fi atribuit printr-o procedură de licitație deschisă sau restrânsă.
   (2)   De la data publicării unui anunț de participare, furnizorii interesați pot candida pentru participarea la dialog. Aceștia trebuie să își depună candidatura în termenul prevăzut în anunțul de participare și să prezinte documentația solicitată de BCE.
   (3)   BCE verifică eligibilitatea candidaților și evaluează candidaturile în raport cu criteriile de selecție prevăzute în anunțul de participare. BCE invită cel puțin trei candidați eligibili să participe la dialog și le furnizează o cerere de ofertă care prevede necesitățile BCE. Obiectivul dialogului este de a identifica și defini soluția cea mai potrivită pentru satisfacerea necesităților BCE. BCE poate discuta toate aspectele contractului cu candidații selectați.
   (4)   În cursul dialogului, BCE asigură egalitatea de tratament pentru toți candidații. De asemenea, BCE nu dezvăluie celorlalți candidați soluțiile propuse sau alte informații confidențiale comunicate de un candidat care participă la dialog, fără acordul scris al acestuia.
   (5)   BCE continuă dialogul până când poate identifica soluția sau soluțiile, în cazul în care este necesar, după compararea acestora, care sunt capabile să satisfacă necesitățile sale. În cazul în care se prevede în anunțul de participare sau în cererea de ofertă, BCE poate organiza dialogul în etape succesive pentru a reduce numărul de soluții care trebuie discutate în etapa de dialog. BCE selectează soluțiile care urmează să fie luate în considerare aplicând criteriile de atribuire prevăzute în anunțul de participare sau în cererea de ofertă.
   (6)   După ce a declarat că dialogul este închis, BCE invită candidații care participă la dialog să depună ofertele finale pe baza soluțiilor prezentate și precizate în cursul dialogului.
   (7)   BCE evaluează ofertele primite în raport cu criteriile de atribuire stabilite în anunțul de participare sau în cererea de ofertă. BCE poate solicita ofertanților să clarifice sau să precizeze anumite aspecte ale ofertei lor sau să confirme angajamentele prezentate în ofertă, cu condiția ca acest lucru să nu aibă ca efect modificarea aspectelor substanțiale ale ofertei și să nu prezinte riscul de a denatura concurența sau de a provoca discriminare. După încheierea evaluării, BCE atribuie contractul ofertei celei mai avantajoase din punct de vedere economic.
   Articolul 15
   Acordurile-cadru
   (1)   BCE poate utiliza acorduri-cadru în cazurile în care încheie periodic contracte de bunuri, servicii sau lucrări similare fără a putea defini termenele exacte de livrare și/sau cerințele detaliate.
   (2)   În vederea încheierii unui contract care este un acord-cadru, BCE respectă procedurile prevăzute anterior în toate etapele până la atribuirea acordului-cadru. În cazul în care BCE intenționează să încheie un acord-cadru cu mai mulți furnizori, atribuie cel puțin trei acorduri, cu condiția ca un număr suficient de furnizori să îndeplinească criteriile de selecție și de atribuire. Anunțul de participare menționează sfera și numărul acordurilor-cadru care urmează să fie atribuite.
   Contractele bazate pe acordul-cadru se atribuie în conformitate cu procedurile stabilite de prezentul articol.
   (3)   În cazul în care un acord-cadru se încheie cu un singur furnizor, contractele bazate pe respectivul acord-cadru sunt atribuite în limitele clauzelor acordului-cadru. În măsura în care este necesar, BCE poate solicita furnizorului în scris să își completeze oferta inițială. Aceste oferte suplimentare nu determină modificări substanțiale ale condițiilor stabilite în acordul-cadru.
   (4)   În cazul în care acordurile-cadru se încheie cu mai mulți furnizori, contractele se pot atribui:

               (a)

               fie prin aplicarea criteriilor stabilite în acordul-cadru, fără redeschiderea competiției între furnizori;

               (b)

               fie, în cazul în care nu sunt definite astfel de criterii, BCE poate redeschide competiția între furnizorii cu care există un acord-cadru.

         În acest din urmă caz, BCE atribuie contractul în conformitate cu următoarea procedură:

               —

               BCE invită în scris furnizorii să depună o ofertă în termenul prevăzut în cererea de ofertă. De asemenea, cererea de ofertă prevede criteriile pe baza cărora va fi atribuit contractul; și

               —

               furnizorii trebuie să depună ofertele în scris în termenul stabilit de BCE; și

               —

               BCE atribuie contractul ofertantului care a depus cea mai bună ofertă, pe baza criteriilor de atribuire prevăzute în cererea de ofertă.

         Articolul 16
   Sistemele dinamice de achiziție
   (1)   BCE poate achiziționa bunuri, servicii și lucrări de uz curent prin sistemele dinamice de achiziție. Cu excepția cazului în care se prevede altfel în prezentul articol, procedura respectă normele privind procedura de licitație deschisă.
   (2)   În scopul punerii în aplicare a unui sistem dinamic de achiziție, BCE:

               (a)

               publică un anunț de participare, în care precizează că se utilizează un sistem dinamic de achiziție, anunț care conține o trimitere la adresa de internet la care poate fi găsit caietul de sarcini; și

               (b)

               oferă prin mijloace electronice, de la data publicării anunțului și până la expirarea sistemului, accesul liber, direct și total la caietul de sarcini și la toate documentele suplimentare; și

               (c)

               precizează, în caietul de sarcini, printre altele, criteriile de selecție și de atribuire, natura achizițiilor preconizate care fac obiectul sistemului în cauză, precum și toate informațiile necesare privind sistemul de achiziție, echipamentul electronic utilizat și modalitățile și specificațiile tehnice de conectare.

         (3)   Sistemul este deschis pe durata acestuia oricărui furnizor care îndeplinește criteriile de selecție și care a depus o ofertă orientativă conformă cu cerințele din caietul de sarcini. Ofertanții își pot îmbunătăți ofertele orientative în orice moment, cu condiția să fie în continuare conforme cu cerințele din caietul de sarcini. Ofertanților nu li se cere nici o sumă drept cheltuieli de administrare.
   (4)   De la data primirii ofertelor orientative, BCE verifică într-un termen rezonabil eligibilitatea ofertanților și respectarea criteriilor de selecție. De asemenea, verifică dacă ofertele orientative îndeplinesc cerințele din caietul de sarcini. BCE informează ofertanții, în cel mai scurt timp posibil, cu privire la admiterea lor în sistemul dinamic de achiziție sau cu privire la respingerea lor.
   (5)   Fiecare contract a cărui valoare este mai mare decât pragurile prevăzute la articolul 4 alineatul (3) face obiectul unei invitații de participare separate. Înainte de lansarea unei astfel de invitații, BCE publică în Jurnalul Oficial un anunț de participare simplificat prin care invită toți furnizorii interesați să depună o ofertă orientativă, într-un termen care nu poate fi mai mic de 15 zile de la data trimiterii anunțului simplificat. BCE lansează invitația de participare numai după ce a evaluat toate ofertele orientative depuse până la expirarea termenului.
   (6)   La încheierea evaluării, BCE invită pe toți ofertanții admiși în sistem să depună o ofertă într-un termen rezonabil. BCE atribuie contractul ofertantului care a prezentat oferta cea mai bună, pe baza criteriilor de atribuire prevăzute în anunțul de participare în scopul punerii în aplicare a sistemului dinamic de achiziție. După caz, respectivele criterii pot fi precizate în invitația de participare.
   (7)   În cazul în care valoarea unui contract anume este mai mică decât pragurile prevăzute la articolul 4 alineatul (3), BCE poate invita cinci sau trei ofertanți admiși în sistem în conformitate cu procedura prevăzută la articolul 29.
   (8)   Durata unui sistem dinamic de achiziție nu poate fi mai mare de patru ani, cu excepția unor cazuri justificate corespunzător.
   Articolul 17
   Licitațiile electronice
   (1)   Cu excepția dialogurilor competitive, BCE poate completa procedurile de atribuire prevăzute mai sus printr-o licitație electronică cu condiția ca specificațiile să poată fi stabilite cu exactitate.
   Licitația electronică se bazează:

               (a)

               fie exclusiv pe prețuri, în cazul în care contractul se atribuie ofertei cu prețul cel mai scăzut;

               (b)

               fie pe prețurile și/sau noile valori ale elementelor ofertelor indicate în caietul de sarcini, în cazul în care contractul se atribuie ofertei celei mai avantajoase din punct de vedere economic.

         (2)   În cazul în care BCE intenționează să organizeze o licitație electronică, menționează acest lucru în anunțul de participare. De asemenea, invitația de participare cuprinde, printre altele, următoarele informații:

               (a)

               elementele ale căror valori fac obiectul licitației electronice, cu condiția ca respectivele elemente să fie cuantificabile, astfel încât să poată fi exprimate în cifre sau în procente;

               (b)

               eventualele limite ale valorilor care pot fi prezentate, astfel cum rezultă din specificațiile privind obiectul contractului;

               (c)

               informațiile care vor fi puse la dispoziția ofertanților în cursul licitației electronice și, după caz, în ce moment vor fi disponibile;

               (d)

               informațiile pertinente privind desfășurarea licitației electronice;

               (e)

               condițiile în care ofertanții vor putea licita și, în special, diferențele minime care, după caz, vor fi solicitate pentru licitare;

               (f)

               informațiile pertinente privind dispozitivul electronic utilizat și modalitățile și specificațiile tehnice de conectare.

         (3)   Licitația electronică este inițiată numai după depunerea și evaluarea inițială a ofertelor. Toți ofertanții care au depus oferte acceptabile sunt invitați simultan, pe cale electronică, să prezinte noi prețuri și/sau noi valori; invitația conține toate informațiile pertinente pentru conectarea individuală la dispozitivul electronic utilizat și precizează data și ora începerii licitației electronice. Licitația electronică se poate desfășura în mai multe etape succesive. Licitația electronică nu poate începe mai devreme de două zile lucrătoare de la data trimiterii invitațiilor.
   (4)   Atunci când contractul urmează să se atribuie ofertei celei mai avantajoase din punct de vedere economic, invitația este însoțită de rezultatul evaluării complete a ofertei ofertantului în cauză. Invitația precizează, de asemenea, formula matematică ce va fi utilizată în licitația electronică pentru a se determina reclasările automate în funcție de noile prețuri și/sau de noile valori prezentate. Formula respectivă cuprinde ponderea tuturor criteriilor stabilite pentru a determina oferta cea mai avantajoasă din punct de vedere economic, indicată în anunțul de participare sau în documentele de atribuire; în acest scop, eventualele intervale trebuie exprimate, în prealabil, printr-o valoare determinată. În cazul în care sunt autorizate variante de ofertă, formulele trebuie furnizate în mod separat pentru fiecare variantă.
   (5)   Pe parcursul fiecărei etape a licitației electronice, BCE comunică simultan tuturor ofertanților cel puțin informațiile care le permit să cunoască în fiecare moment clasamentul respectiv. De asemenea, poate comunica alte informații privind celelalte prețuri sau valori prezentate, cu condiția ca acest lucru să fie menționat în documentele de atribuire. Totodată, aceasta poate anunța, în fiecare moment, numărul de participanți la etapa respectivă a licitației. Cu toate acestea, BCE nu dezvăluie identitatea ofertanților în timpul desfășurării etapelor licitației electronice.
   (6)   BCE închide licitația electronică după expirarea termenului indicat în invitația de participare la licitație. Termenul poate fi exprimat ca o anumită dată și oră sau ca o perioadă de timp care trebuie să treacă de la depunerea ultimei oferte cu noi prețuri sau valori. BCE menționează în invitație calendarul oricăror licitații organizate în etape.
   (7)   După ce a încheiat licitația electronică, BCE atribuie contractul în funcție de rezultatele licitației electronice.
   Articolul 18
   Termene de primire a candidaturilor și a ofertelor
   (1)   La stabilirea termenelor de primire a ofertelor și a candidaturilor, BCE ține seama în special de complexitatea contractului și de timpul necesar pentru elaborarea ofertelor, fără a aduce atingere termenelor minime stabilite de prezentul articol.
   (2)   În cazul procedurilor de licitație deschisă, termenul minim de primire a ofertelor este de 52 de zile de la data trimiterii anunțului de participare.
   (3)   În cazul procedurilor de licitație restrânsă, de negociere și al dialogului competitiv:

               (a)

               termenul minim de primire a candidaturilor este de 37 de zile de la data trimiterii anunțului de participare; și

               (b)

               termenul minim de primire a ofertelor este de 40 de zile de la data trimiterii invitației de participare.

         (4)   În cazul în care BCE a publicat în prealabil un anunț de informare în conformitate cu articolul 10 alineatul (2), care a fost trimis cu cel puțin 52 de zile înainte de anunțul de participare, termenul minim de primire a ofertelor poate fi redus, ca regulă generală, la 36 de zile, dar, în niciun caz, la mai puțin de 22 de zile.
   (5)   În cazul în care anunțurile de participare sunt elaborate și trimise pe cale electronică în conformitate cu formatul și modalitățile de transmitere prevăzute de Oficiul pentru Publicații Oficiale al Comunităților Europene, termenele de primire a ofertelor și a candidaturilor pot fi reduse cu 7 zile.
   (6)   Termenele de primire a ofertelor pot fi reduse cu 5 zile dacă BCE asigură, pe cale electronică și începând de la data publicării anunțului de participare, acces liber și direct la invitația de participare, iar textul anunțului menționează adresa de Internet la care pot fi consultate respectivele documente. Această reducere se poate cumula cu cea prevăzută la alineatul (5).
   (7)   În cazul în care, într-o procedură de licitație deschisă, invitația de participare, deși solicitată în timp util, nu a fost furnizată în termen de șase zile sau în cazul în care ofertele nu pot fi formulate decât în urma unei vizite la fața locului sau după consultarea pe loc a unor documente anexate la invitația de participare, termenele de primire a ofertelor sunt prelungite astfel încât toți furnizorii să aibă timp suficient pentru pregătirea ofertelor.
   (8)   În cazul procedurilor de licitație restrânsă și de negociere, BCE poate aplica o procedură accelerată, dacă, datorită naturii urgente a situației, nu se pot respecta termenele stabilite de prezentul articol. În aceste cazuri se aplică următoarele termene minime:

               (a)

               un termen de primire a candidaturilor, care nu poate fi mai mic de 15 zile de la data trimiterii anunțului de participare sau care nu poate fi mai mic de 10 zile, în cazul în care anunțul este trimis pe cale electronică, în conformitate cu formatul și modalitățile de transmitere a anunțurilor; și

               (b)

               un termen de primire a ofertelor, care nu poate fi mai mic de 10 zile de la data primirii invitației de participare.

         (9)   Înainte de data expirării, BCE poate prelungi termenele prevăzute în anunțul de participare sau în documentația de atribuire în cazul în care modifică documentația de atribuire sau în alte cazuri justificate corespunzător.
   SECȚIUNEA 2
   Desfășurarea procedurii
   Articolul 19
   Comunicările cu candidații și ofertanții
   (1)   În cursul procedurii de atribuire, candidații și ofertanții comunică numai cu persoana (persoanele) de contact indicate de BCE. BCE menționează în anunțul de participare și/sau în invitația de participare mijloacele de comunicare utilizate. Mijloacele de comunicare sunt în general disponibile și au un caracter nediscriminatoriu.
   (2)   Candidații/ofertanții își depun candidaturile/ofertele în scris în conformitate cu cerințele prevăzute în anunțul de participare/invitația de participare.
   (3)   BCE poate organiza proceduri electronice de atribuire în conformitate cu cerințele generale pentru achizițiile electronice reflectate la articolul 42 din Directiva privind achizițiile publice în raport cu anexa X la aceasta. În acest caz, anunțul de participare menționează, în special, cerințele formale care trebuie respectate de candidați/ofertanți și modul de accesare a platformei electronice. BCE poate stabili că va accepta numai candidaturi/oferte electronice.
   (4)   Candidații sau ofertanții pot adresa în scris întrebări referitoare la anunțul de participare, invitația de participare sau documentele suplimentare către BCE, în conformitate cu condițiile stabilite în anunțul de participare sau în invitația de participare. BCE răspunde acestor întrebări în termene rezonabile și comunică răspunsurile tuturor candidaților/ofertanților în mod anonim în cazul în care acestea sunt de relevanță pentru toți.
   (5)   BCE se asigură că informațiile furnizate de candidați și ofertanți sunt prelucrate și stocate în conformitate cu principiul confidențialității și, în măsura în care sunt furnizate date cu caracter personal, cu Regulamentul (CE) nr. 45/2001 privind protecția datelor (5).
   Articolul 20
   Solicitarea de documente și de clarificări suplimentare
   După ce BCE a deschis candidaturile sau ofertele, poate solicita candidaților și ofertanților să completeze documentația furnizată sau să clarifice anumite puncte. Aceste solicitări nu trebuie să denatureze concurența loială sau să dea naștere la o inegalitate de tratament între candidați/ofertanți și nu trebuie să ducă la modificarea termenilor candidaturilor sau ofertelor.
   Articolul 21
   Rectificarea documentației de atribuire
   (1)   În cazul în care BCE descoperă, înainte de expirarea termenelor de prezentare a candidaturilor sau a ofertelor, o eroare, o lipsă de precizie, o omisiune sau orice alt fel de eroare în textul anunțului de participare, al invitației de participare sau al documentelor suplimentare, rectifică eroarea și informează toți candidații sau ofertanții într-un mod corespunzător.
   (2)   În cazul în care candidații sau ofertanții consideră că cerințele BCE stabilite în anunțul de participare, în invitația de participare sau în documentele suplimentare sunt incomplete, inconsecvente sau ilegale, aceștia comunică acest lucru către BCE în scris. Candidatul/ofertantul trebuie să comunice neregulile fără întârziere, după ce și-a dat seama sau ar fi putut să-și dea seama de acestea. BCE poate apoi fie să corecteze sau să completeze cerințele, astfel cum i s-a solicitat, fie să respingă solicitarea indicând motivele cu privire la aceasta. Obiecțiile la cerințele BCE care nu au fost comunicate BCE, fără întârziere nejustificată, nu pot fi ridicate într-o etapă ulterioară.
   Articolul 22
   Invitația de participare
   (1)   De regulă, invitația de participare cuprinde cel puțin:

               (a)

               o trimitere la anunțul de participare publicat;

               (b)

               cerințele formale referitoare la ofertă, în special termenul de primire a ofertelor, adresa la care trebuie trimise ofertele, limba sau limbile în care trebuie redactate ofertele, forma sub care oferta este prezentată și perioada pe parcursul căreia o ofertă trebuie să rămână valabilă; și

               (c)

               opțiunile referitoare la lucrări, servicii și bunuri suplimentare, precum și numărul de reînnoiri și prelungiri posibile, dacă este cazul; și

               (d)

               lista documentelor care trebuie prezentate de ofertanți; și

               (e)

               ponderea relativă a criteriilor de atribuire a contractului sau, după caz, ordinea descrescătoare a importanței respectivelor criterii, în cazul în care nu sunt menționate în anunțul de participare.

         (2)   Invitația de participare include:

               (a)

               un exemplar din caietul de sarcini care definește cerințele BCE sau, în cazul dialogului competitiv, un exemplar din cererea de ofertă care definește necesitățile BCE; și

               (b)

               un exemplar din proiectul de contract, din condițiile generale ale BCE sau din documentul care prevede elementele principale ale contractului; și

               (c)

               orice alte documente pe care BCE le consideră ca fiind relevante.

         În cazul în care aceste documente sunt disponibile pe cale electronică, invitația de participare menționează modul în care ofertanții le pot accesa.
   SECȚIUNEA 3
   Evaluare
   Articolul 23
   Dispoziții generale
   (1)   BCE evaluează toate ofertele în raport cu criteriile de atribuire în conformitate cu articolul 26, după:

               —

               verificarea cerințelor formale referitoare la ofertă; și

               —

               verificarea eligibilității ofertanților în conformitate cu articolul 24; și

               —

               evaluarea îndeplinirii criteriilor de selecție menționate la articolul 25.

         (2)   BCE atribuie contractul ofertantului care îndeplinește cel mai bine criteriile de atribuire.
   (3)   Candidaturile și ofertele nu se deschid înainte de expirarea datei de depunere. Candidaturile și ofertele se deschid în prezența a cel puțin doi membri ai personalului; deschiderea se consemnează într-un proces-verbal. Cu excepția cazului în care se prevede altfel, candidații sau ofertanții nu pot asista la deschidere.
   (4)   Procesul și rezultatul evaluării se concretizează într-un raport de evaluare.
   Articolul 24
   Eligibilitatea candidaților/ofertanților
   (1)   Sub rezerva dispozițiilor alineatelor următoare, toate persoanele fizice sau juridice, care își au reședința sau sunt situate în UE, sunt eligibile să participe la procedurile de atribuire. De asemenea, procedurile de atribuire sunt deschise în condiții egale tuturor persoanelor fizice și juridice care își au reședința sau sunt situate într-o țară terță care a ratificat „Acordul Organizației Mondiale a Comerțului privind achizițiile publice” sau a încheiat cu UE un acord bilateral privind achizițiile în condițiile stabilite în acordurile menționate. Admiterea participării furnizorilor din alte țări terțe este lăsată la discreția BCE.
   (2)   Grupările temporare de furnizori pot participa la proceduri de atribuire în condițiile prevăzute în anunțul de participare sau în invitația de participare. BCE poate impune ca grupările temporare să aibă o anumită formă juridică în cazul în care li se atribuie contractul, în cazul în care această formă este necesară în scopul executării corespunzătoare a contractului.
   (3)   BCE exclude candidații sau ofertanții de la participarea la o procedură de atribuire în cazul în care au făcut obiectul unei hotărâri cu autoritate de lucru judecat pentru fraudă, corupție, spălare de bani, implicarea într-o organizație criminală sau în orice alte activități ilegale în detrimentul intereselor financiare ale Comunităților, ale BCE sau ale BCN.
   (4)   BCE poate exclude de la participare în orice moment candidații sau ofertanții:

               (a)

               care sunt în faliment sau în lichidare, în administrare judiciară, au încheiat un concordat, și-au suspendat activitățile comerciale, fac obiectul procedurilor privind aceste chestiuni sau sunt în orice altă situație analoagă ce rezultă în urma unei proceduri similare prevăzute de actele cu putere de lege sau actele administrative interne;

               (b)

               care au fost condamnați printr-o hotărâre cu autoritate de lucru judecat pentru o faptă care a adus atingere eticii profesionale;

               (c)

               care s-au făcut vinovați de o gravă abatere profesională;

               (d)

               care nu și-au îndeplinit obligațiile privind plata contribuțiilor la asigurările sociale sau plata impozitelor, în conformitate cu dispozițiile legale ale țării în care sunt stabiliți, ale țării autorității contractante sau ale țării în care urmează să fie executat contractul;

               (e)

               care au fost găsiți vinovați, de o instanță judecătorească sau de arbitraj, de încălcarea gravă a contractului datorită nerespectării obligațiilor contractuale în urma altei proceduri de atribuire;

               (f)

               a căror conducere, al căror personal sau ai căror agenți se găsesc în situații de conflict de interese;

               (g)

               care se fac vinovați de declarații false în furnizarea informațiilor solicitate de BCE;

               (h)

               care contactează alți candidați sau ofertanți în scopul restricționării concurenței.

         (5)   Candidații sau ofertanții trebuie să certifice faptul că nu se află într-una dintre situațiile enumerate mai sus și/sau să prezinte dovezile menționate în anunțul de participare sau în invitația de participare. În cazul în care aceste situații apar în cursul procedurii, candidatul/ofertantul în cauză informează BCE fără întârziere nejustificată cu privire la aceasta.
   Articolul 25
   Criteriile de selecție
   (1)   BCE precizează în anunțul de participare criteriile de selecție pentru evaluarea capacității candidatului/ofertantului de a executa contractul. Criteriile de selecție se raportează la capacitatea economică, financiară, tehnică sau profesională a candidatului sau a ofertantului.
   (2)   BCE poate stabili niveluri minime de capacitate sub care nu poate selecta candidați sau ofertanți. Aceste niveluri minime sunt menționate în anunțul de participare.
   (3)   De asemenea, BCE poate solicita candidaților sau ofertanților să dovedească că sunt autorizați să execute contractul în temeiul dreptului intern, fapt demonstrat prin înscrierea în registrul comerțului sau în registrul profesiilor, printr-o declarație pe propria răspundere sau printr-un certificat, prin calitatea de membru al unei anumite organizații, printr-o autorizație expresă sau prin înscrierea în registrul TVA.
   (4)   BCE precizează în anunțul de participare documentele care trebuie prezentate de candidați sau de ofertanți ca dovadă a capacității lor financiare, economice, tehnice și profesionale. Documentele solicitate nu depășesc obiectul contractului și țin seama de interesele legitime ale furnizorilor în ceea ce privește, în special, protecția secretelor tehnice sau comerciale ale acestora.
   (5)   În cazul în care, din motive excepționale pe care BCE le consideră justificate, ofertantul sau candidatul nu poate prezenta documentele solicitate, acesta poate să facă dovada capacității sale prin orice alte mijloace pe care BCE le consideră corespunzătoare.
   (6)   După caz, un furnizor poate utiliza, pentru un contract determinat, capacitățile altor entități, indiferent de natura juridică a legăturilor dintre acesta și respectivele entități. În acest caz, furnizorul trebuie să dovedească BCE că va dispune de resursele necesare executării contractului. În aceleași condiții, o grupare temporară de furnizori poate utiliza capacitățile membrilor grupului.
   Articolul 26
   Criteriile de atribuire
   (1)   BCE menționează în anunțul de participare sau în invitația de participare dacă intenționează să atribuie contractul ofertantului care prezintă oferta cea mai avantajoasă din punct de vedere economic sau ofertantului care oferă prețul cel mai scăzut.
   (2)   În cazul în care contractul se atribuie ofertei celei mai avantajoase din punct de vedere economic, BCE menționează în anunțul de participare sau în invitația de participare ori, în cazul dialogului competitiv, în cererea de ofertă:

               (a)

               criteriile de calitate în raport cu care vor fi evaluate ofertele. Aceste criterii trebuie să aibă legătură cu obiectul contractului în cauză și pot include, de exemplu, calitatea, valoarea tehnică, caracteristicile estetice și funcționale, caracteristicile de mediu, costurile de funcționare, rentabilitatea, serviciile post vânzare și asistența tehnică, data livrării și termenul de livrare sau de execuție; și

               (b)

               ponderea relativă pe care o conferă fiecăruia dintre criteriile alese în vederea determinării ofertei celei mai avantajoase din punct de vedere economic. Ponderile pot fi exprimate prin fixarea unui interval de variație între un minim și un maxim corespunzător.

         În cazul în care, în opinia BCE, stabilirea ponderii nu este posibilă din motive care pot fi demonstrate, aceasta va menționa criteriile în ordinea descrescătoare a importanței lor.
   Articolul 27
   Oferte anormal de scăzute
   (1)   BCE poate respinge ofertele care par anormal de scăzute în raport cu bunurile, lucrările sau serviciile oferite.
   (2)   Înainte de a respinge respectivele oferte, BCE solicită, în scris, detaliile privind elementele constitutive ale ofertei pe care le consideră relevante. Detaliile se pot referi, în special, la:

               (a)

               aspectele economice ale procesului de fabricare a produselor, ale prestării serviciilor sau ale procedeului de construcție; sau

               (b)

               soluțiile tehnice adoptate sau condițiile excepțional de favorabile de care dispune ofertantul; sau

               (c)

               originalitatea ofertei; sau

               (d)

               respectarea dispozițiilor privind protecția muncii și condițiile de muncă în vigoare în locul în care se realizează serviciile, lucrările sau bunurile.

         BCE verifică elementele constitutive menționate anterior, ținând seama de explicațiile și de dovezile primite.
   (3)   În cazul în care ofertantul a obținut un ajutor de stat, BCE poate respinge respectiva ofertă numai din acest motiv, cu excepția cazului în care ofertantul este în măsură să demonstreze, în decursul unei perioade suficiente de timp stabilite de BCE, că ajutorul a fost acordat în mod legal, în conformitate cu procedurile și deciziile prevăzute de normele comunitare privind ajutorul de stat.
   Articolul 28
   Comunicarea deciziilor privind selecția și atribuirea
   (1)   În cel mai scurt termen posibil, BCE comunică decizia sa în scris tuturor candidaților sau ofertanților ale căror candidaturi sau oferte sunt respinse.
   (2)   Comunicarea este emisă cu cel puțin 15 zile înainte de semnarea contractului de către BCE.
   (3)   Candidații și ofertanții pot să solicite BCE, în termen de 15 zile de la data primirii comunicării, indicarea motivelor respingerii candidaturii sau ofertei lor. Ofertanții respinși a căror ofertă a fost acceptabilă pot, de asemenea, să solicite numele ofertantului câștigător, precum și caracteristicile principale și avantajele referitoare la oferta sa.
   (4)   Cu toate acestea, BCE poate decide să nu comunice anumite informații în cazurile în care dezvăluirea respectivelor informații ar afecta interesele comerciale legitime ale altor furnizori, ar împiedica punerea în aplicare a legislației sau ar fi contrară interesului public.
   (5)   De asemenea, BCE publică un anunț de atribuire în Jurnalul Oficial privind rezultatul procedurii de achiziție. Anunțul este trimis în termen de 48 zile de la semnarea contractului.
   CAPITOLUL III
   ACHIZIȚII ÎN VALOARE MAI MICĂ DECÂT PRAGURILE
   Articolul 29
   Procedura organizată fără publicarea unui anunț
   (1)   Contractele a căror valoare totală estimată este mai mică decât pragurile prevăzute la articolul 4 alineatul (3) și contractele de servicii enumerate la articolul 6 alineatul (2) sunt atribuite în conformitate cu următoarele proceduri.
   (2)   În cazul în care valoarea contractului este mai mare sau egală cu 50 000 EUR, pentru bunuri și servicii, sau 500 000 EUR, pentru lucrări, BCE invită cel puțin cinci furnizori corespunzători, dacă există, să prezinte o ofertă în termenul stabilit de BCE.
   În cazul în care valoarea contractului este mai mică decât aceste praguri, dar egală sau mai mare decât 10 000 EUR, BCE invită cel puțin trei furnizori corespunzători, dacă există, să depună oferta.
   În ambele cazuri, BCE transmite furnizorilor o cerere de ofertă care prevede cerințele BCE și criteriile de atribuire a contractului. În stabilirea termenului de depunere a ofertelor, BCE ține seama de complexitatea contractului și de timpul necesar pregătirii ofertei.
   (3)   BCE selectează furnizorii invitați să participe la procedura de atribuire fie dintre ofertanții admiși într-un sistem dinamic de achiziție sau, atunci când un astfel de sistem nu există, de pe o listă de furnizori înscriși sau, atunci când o astfel de listă nu este întocmită, pe baza unei analize de piață adecvate. Preselecția furnizorilor corespunzători este lăsată la discreția BCE. Listele de furnizori înscriși sunt deschise oricărui furnizor interesat care oferă tipul de bunuri, servicii și lucrări pentru care lista este întocmită. BCE anunță periodic prin mijloace adecvate posibilitatea de înscriere pe aceste liste.
   (4)   În mod alternativ, BCE poate publica un anunț de participare pe site-ul său sau utilizând alte mijloace de difuzare adecvate. În acest caz, cererea de ofertă este trimisă tuturor furnizorilor care și-au declarat interesul de a participa în termenul stabilit de BCE.
   (5)   Ofertele primite sunt evaluate în raport cu criteriile prevăzute în cererea de ofertă. După evaluarea ofertelor scrise, BCE poate începe negocieri cu ofertanții dacă această posibilitate a fost anunțată în cererea de ofertă. Pot fi desfășurate negocieri consecutive în ordinea clasamentului ofertanților sau negocieri paralele cu toți ofertanții.
   (6)   BCE atribuie contractul ofertantului care îndeplinește cel mai bine criteriile prevăzute în cererea de ofertă.
   (7)   Procedura se desfășoară în conformitate cu principiile generale prevăzute la articolul 3. Articolele 19, 20, 21, 24 și 27 se aplică în mod corespunzător.
   Articolul 30
   Comunicarea adresată ofertanților și lista contractanților
   (1)   După decizia de atribuire, BCE informează ceilalți ofertanți într-un termen rezonabil și în scris despre rezultatul procedurii de atribuire.
   (2)   În termen de 15 zile de la primirea comunicării, ofertanții pot solicita BCE indicarea principalelor motive de respingere a ofertei lor. Articolul 28 alineatul (4) se aplică în mod corespunzător.
   (3)   BCE publică anual o listă a contractelor cu o valoare mai mare de 50 000 EUR atribuite în conformitate cu articolul 29 sau pentru care a fost acordată o excepție în conformitate cu articolul 6 alineatul (1). Lista menționează numele contractanților cărora le-au fost atribuite contracte, obiectul și valoarea contractelor.
   Articolul 31
   Atribuirea directă
   BCE poate atribui contracte pe baza unei singure oferte în cazul în care valoarea estimată a contractului este mai mică de 10 000 EUR, fără TVA, sau în cazul în care a fost acordată o excepție în conformitate cu articolul 6 alineatul (1).
   CAPITOLUL IV
   DISPOZIȚII FINALE
   Articolul 32
   Anularea procedurilor de atribuire
   (1)   BCE poate anula o procedură de atribuire în orice moment înainte de semnarea contractului, fără ca ofertanții sau candidații să aibă dreptul de a solicita compensații.
   (2)   Decizia de anulare a BCE respectă principiile generale prevăzute la articolul 3.
   (3)   BCE motivează decizia și o aduce la cunoștința candidaților sau a ofertanților.
   Articolul 33
   Procedura de contestație
   (1)   În procedurile de atribuire a contractelor de achiziție în temeiul capitolului II, candidații/ofertanții pot contesta în scris decizia BCE de respingere a candidaturii sau a ofertei lor, în termen de 15 zile de la primirea informațiilor prevăzute la articolul 28 alineatul (3) sau, în cazul în care nu se solicită informații, în termen de 15 zile de la primirea comunicării. Contestația cuprinde toate informațiile suplimentare și obiecțiile motivate.
   (2)   Contestația se soluționează de Organul de examinare a achizițiilor (OEA) al BCE. În cazul în care OEA consideră că decizia de respingere a candidaturii sau a ofertei contestatorului încalcă prezenta decizie sau principiile generale ale dreptului achizițiilor, acesta fie dispune repetarea procedurii de atribuire sau a unor părți ale acesteia, fie adoptă o decizie definitivă. În caz contrar, contestația se respinge. OEA comunică decizia sa în scris contestatorului în termen de o lună de la data primirii contestației. Decizia expune motivele pe care se întemeiază.
   (3)   Contestația nu are efect suspensiv. În cazul în care consideră necesar, OEA poate suspenda procedura de achiziție sau atribuirea contractului.
   Articolul 34
   Competență
   Curtea de Justiție a Comunităților Europene are competență exclusivă cu privire la orice litigiu între BCE și un furnizor referitor la prezenta decizie sau la o anumită procedură de achiziție. În cazul în care o procedură de contestație este disponibilă în temeiul articolului 33, contestatorul așteaptă decizia BCE privind contestația înainte de a sesiza Curtea de Justiție. Termenele prevăzute de tratat încep să curgă de la primirea deciziei privind contestația.
   Articolul 35
   Intrare în vigoare
   (1)   Prezenta decizie intră în vigoare la 1 august 2007, abrogă și înlocuiește Circulara administrativă 05/2006 din 27 iunie 2006 privind achizițiile BCE.
   (2)   Procedurile de atribuire care au fost inițiate înainte de intrarea în vigoare a prezentei decizii se finalizează în conformitate cu Circulara administrativă 05/2006. În sensul prezentei dispoziții, o procedură de atribuire este considerată inițiată la data trimiterii anunțului de participare către Jurnalul Oficial sau, în cazurile în care un astfel de anunț nu este prevăzut, la data la care BCE a invitat unul sau mai mulți furnizori să prezinte o ofertă.

      Adoptată la Frankfurt pe Main, 3 iulie 2007.

            Președintele BCE

         Jean-Claude TRICHET

      (1)  JO L 80, 18.3.2004, p. 33.

      (2)  JO L 134, 30.4.2004, p. 114. Directivă, astfel cum a fost modificată ultima dată prin Directiva 2007/97/CE a Consiliului (JO L 363, 20.12.2006, p. 107).

      (3)  JO L 248, 16.9.2002, p. 1. Regulament, astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2005, p. 1).

      (4)  JO L 320, 21.10.2004, p. 21.

      (5)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).


title: Decizia Consiliului din 8 octombrie 2002 de modificare a Deciziei 98/566/CE privind încheierea unui Acord de recunoaștere reciprocă între Comunitatea Europeană și Canada

text:
Anunţ juridic important

|

32002D0802

Jurnalul Oficial L 278 , 16/10/2002 p. 0021 - 0021 ediţie specială în limba cehă capitol 11 volum 44 p. 21  - 21 ediţie specială în limba estonă capitol 11 volum 44 p. 21  - 21 ediţie specială în limba maghiară capitol 11 volum 44 p. 21  - 21 ediţie specială în limba lituaniană capitol 11 volum 44 p. 21  - 21 LV.ES capitol 11 volum 44 p. 21  - 21 MT.ES capitol 11 volum 44 p. 21  - 21 PL.ES capitol 11 volum 44 p. 21  - 21 SK.ES capitol 11 volum 44 p. 21  - 21 ediţie specială în limba slovenă capitol 11 volum 44 p. 21  - 21

		20021008Decizia Consiliuluidin 8 octombrie 2002de modificare a Deciziei 98/566/CE privind încheierea unui Acord de recunoaștere reciprocă între Comunitatea Europeană și Canada(2002/802/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) primul paragraf prima teză, alineatul (3) primul paragraf prima teză și alineatul (4),având în vedere propunerea Comisiei,întrucât:(1) Pentru a asigura funcționarea eficientă a Acordului de recunoaștere reciprocă dintre Comunitatea Europeană și Canada [1] (denumit în continuare "acordul"), este necesar să se modifice Decizia 98/566/CE [2] pentru a împuternici Comisia să ia toate măsurile necesare pentru funcționarea acordului.(2) Consiliul ar trebui să își păstreze puterea de decizie în ceea ce privește denunțarea anexelor sectoriale,DECIDE:Articol unicArticolul 3 din Decizia 98/566/CE se înlocuiește cu următorul text:"Articolul 3(1) Comisia reprezintă Comunitatea în cadrul comitetului mixt și al grupurilor sectoriale mixte instituite prin anexele sectoriale, prevăzute la articolele XI și XII din acord, asistată de comitetul special desemnat de către Consiliu. După consultarea acestui comitet special, Comisia procedează la numirile în funcții, notificările, schimburile de informații și solicitările de informații specificate în acord.(2) Poziția Comunității cu privire la deciziile ce urmează a fi luate de către comitetul mixt se determină, în ceea ce privește denunțarea anexelor sectoriale în conformitate cu articolul XIX alineatul (2), de către Consiliu, care hotărăște cu majoritate calificată, la propunerea Comisiei.(3) Poziția Comunității în cadrul comitetului mixt sau, după caz, în cadrul grupurilor sectoriale mixte se determină, în toate celelalte cazuri, de către Comisie, în urma consultării comitetului special menționat la alineatul (1)."Adoptată la Luxemburg, 8 octombrie 2002.Pentru ConsiliuPreședinteleT. Pedersen[1] JO L 280, 16.10.1998, p. 3.[2] JO L 280, 16.10.1998, p. 1.--------------------------------------------------